KLASA: UP/I-034-02/24-01/94

URBROJ: 711-02-02/02-2024-8

Zagreb, 27. veljače 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Ines Pavlačić i Ane Poljak, kao članica Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Milana Vrkljana, OIB: ………..,** **zastupnika u Hrvatskom saboru do 16. svibnja 2024.,** na 73. sjednici održanoj 27. veljače 2025., donosi sljedeću

**ODLUKU**

1. **Propustom podnošenja imovinske kartice za 2023.g. do 31. siječnja 2024. g., obveznik Milan Vrkljan,** **zastupnik u Hrvatskom saboru do 16. svibnja 2024., počinio je povredu članka 10. stavka 4. ZSSI-a.**
2. **Propustom podnošenja imovinske kartice u roku od 30 dana po prestanku obnašanja dužnosti, obveznik Milan Vrkljan, zastupnik u Hrvatskom saboru do 16. svibnja 2024., počinio je povredu članka 10. stavka 2. ZSSI-a.**
3. **Za povrede iz točke I. i II. ove izreke, obvezniku Milanu Vrkljanu izriče se novčana sankcija iz članka 48. stavka 1. točke 2. ZSSI-a u iznosu od 530,00 eura.**
4. **Nalaže se obvezniku Milanu Vrkljanu da u roku od 15 dana od zaprimanja ove Odluke uplati novčanu sankciju iz točke III. ove izreke u ukupnom iznosu na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznika-03494.**
5. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
6. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je utvrdilo da obveznik Milan Vrkljan, zastupnik u Hrvatskom saboru do 16. svibnja 2024., nije do 31. siječnja 2024. podnio imovinsku karticu za 2023. godinu, a da je ujedno propustio podnijeti i imovinsku karticu u roku od 30 dana po prestanku obnašanja dužnosti, slijedom čega je protiv navedenog obveznika otvoren predmet KLASA UP/I-034-02/24-01/94 zbog moguće povrede odredbe ZSSI-a o imovinskoj kartici.

U tijeku postupka izvršen je uvid u službenu bilješku od 24. rujna 2024., Registar obveznika, Registar imovinskih kartica te očitovanje obveznika od 24. siječnja 2025.

Povjerenstvo je odlukom od 21. studenoga 2024. u odnosu na obveznika Milana Vrkljana, zastupnika u Hrvatskom saboru do 16. svibnja 2024., utvrdilo postojanje pretpostavki za pokretanje postupka vezano za moguću povredu odredbi članka 10. stavaka 2. i 4. ZSSI-a, kojima je propisano da su obveznici dužni podnijeti imovinsku karticu u roku od 30 dana po prestanku obnašanja dužnosti odnosno da su dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 21. studenoga 2024. KLASA: UP/I-034-02/24-01/94, URBROJ: 711-02-02/02-2024-3, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest prema zaprimljenoj dostavnici zaprimio 3. prosinca 2024. te se na utvrđenja iste očitovao dopisom koji je u Povjerenstvu zaprimljen 24. siječnja 2025. i u kojem je naveo da nije bio svjestan da nije pravilno poslao karticu koju je ispunio u programu.

Uvidom u Registar obveznika, koji vodi i ustrojava Povjerenstvo, utvrđeno je da je Milan Vrkljan obnašao dužnost zastupnika u Hrvatskom saboru do 16. svibnja 2024.

S obzirom na navedeno, a sukladno članku 3. stavku 1. točki 3. ZSSI-a, imenovani je bio u obvezi postupati sukladno odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznik nije do 31. siječnja 2024. podnio imovinsku karticu za 2023. godinu, a istu nije podnio niti do današnjeg dana. Uvidom u Registar imovinskih kartica Povjerenstvo je utvrdilo i da obveznik nije u roku od 30 dana po prestanku obnašanja dužnosti, odnosno do 15. lipnja 2024., podnio imovinsku karticu povodom prestanka obnašanja dužnosti. Imovinska kartica povodom prestanka obnašanja dužnosti obveznika je elektronički poslana i zaprimljena u informatički sustav Povjerenstva dana 5. veljače 2025., ali do današnjeg dana nije zaprimljena u Povjerenstvo u fizičkom obliku, zbog čega se smatra da ista još nije podnesena sukladno članku 3. stavku 6. Pravilnika o imovinskoj kartici obveznika zakona o sprječavanju sukoba interesa („Narodne novine“, broj 8/2022.) prema kojem se imovinska kartica smatra podnesenom Povjerenstvu na dan na koji je elektronički poslana Povjerenstvu iz korisničkog računa i zaprimljena u informatičkom sustavu Povjerenstva, tek kada je dostavljena na adresu Povjerenstva u izvorniku.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Milan Vrkljan, zastupnik u Hrvatskom saboru do 16. svibnja 2024., propustio podnijeti imovinsku karticu Povjerenstvu u roku od 30 dana po prestanku obnašanja dužnosti, odnosno do 15. lipnja 2024., koju karticu nije podnio niti do dana donošenja ove odluke, a kojim propustom je povrijedio odredbu članka 10. stavka 2. ZSSI-a.

Povjerenstvo je utvrdilo i da je obveznik Milan Vrkljan, zastupnik u Hrvatskom saboru do 16. svibnja 2024., propustio podnijeti imovinsku karticu Povjerenstvu do 31. siječnja 2024. za 2023. godinu, koju karticu nije podnio do dana donošenja ove odluke, a kojim propustom je povrijedio odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, ali niti o obvezniku protiv kojeg je Povjerenstvo ranije donijelo odluku kojom bi bila utvrđena povreda odredbi ZSSI-a, a posebice imajući u vidu da obveznik nije podnio predmetne imovinske kartice po dvije osnove podnošenja, Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći sankciju iz članka 48. stavka 1. točke 2. ZSSI-a u iznosu od 530,00 eura.

Sukladno svemu navedenom, Povjerenstvo je donijelo odluku kao u izreci ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Milan Vrkljan, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana